Rikke Hvilshøj (V), 2005-12-15:
Jeg deler hr. Jesper Langballes mening.
Det er lidt svært at forholde sig til, for oppositionen bruger jo netop det ene argument og det andet argument, alt efter hvordan det nu lige passer, og derfor er det lidt svært at tage det seriøst.
Jeg kan bare sige, at vi har haft et rigtig godt samarbejde om at lave en integrationsaftale, og jeg er tilfreds med, at Dansk Folkeparti er enig i udmøntningen af aftalen, så vi kan få sat yderligere skub i integrationsprocessen og sikre, at flere indvandrere kommer i beskæftigelse, at flere unge indvandrere får en uddannelse, og at vi tager bedre imod de udlændinge, der kommer til Danmark.
Jamen så skal jeg forsøge at få debatten tilbage på sporet og til at handle om de to lovforslag, som er til behandling her.
Det, jeg føler et behov for at reagere på, er i høj grad hr. Morten Østergaards store angreb i anden runde på den erklæring, udlændinge i fremtiden skal skrive under på, når de kommer til Danmark og ønsker at få ophold i her.
Lad mig sige med det samme: Der går ikke noget af mig, selv om halvandet punkt ud af de 16 punkter i erklæringen skal præciseres.
Det synes jeg sådan set ikke skaber nogen problemer, og jeg synes i hvert fald, det er fuldstændig ude af proportion, når hr. Morten Østergaard siger, at der står en masse usandheder i erklæringen.
Det er i hvert fald ikke en usandhed, at man har ret til at deltage i demokratiske processer, sådan som hr. Morten Østergaard prøver at fremstille det.
Allerede efter 3 års ophold får man mulighed for at stemme til kommunalvalg og regionsvalg, og det har regeringen ingen planer om at ændre.
Men derudover er der en lang række andre demokratiske processer i det danske samfund, fordi demokrati i Danmark netop er meget mere end at kunne stemme til et valg.
Det er f.eks. at deltage aktivt i debatten i den daginstitution, hvor man har sine børn, og i den skole, hvor ens børn går, er der også en lang række demokratiske processer som deltagelse i forældremøder, skolebestyrelser og institutionsbestyrelser.
Det er faktisk noget, der omgiver os alle steder, og det har man mulighed for at deltage i lige fra det øjeblik, man bosætter sig i Danmark.
Hr. Morten Østergaard bliver ved med at sige, at integrationen bare bliver dårligere og dårligere, men jeg tror altså, vi kan blive ved med at slå hinanden oven i hovedet med tal, der peger i forskellige retninger.
Det er jo ikke sådan, at regeringen siger, at der ikke er nogen integrationsproblemer, der skal løses, for hvis det var rigtigt, stod vi jo ikke her i dag.
Men det, der er sket, siden regeringen trådte til i 2001, er, at vi har fået skabt de rigtige rammer.
Jeg tør slet ikke tænke på, hvordan integrationssituationen havde set ud, hvis der ikke var blevet indført den udlændingepolitik og gennemført de stramninger, som denne regering har gennemført, og Det Radikale Venstre havde fået lov til at fortsætte den politik, der blev kørt i SRtiden, og antallet af udlændinge, der kommer fttm032.fm Page 2349
Wednesday, March 8, 2006 1:51 PM
hertil hvert år, stadig havde fået lov til at vokse.
Jeg sad selv i en kommunalbestyrelse dengang og oplevede det samme som mine kolleger i andre kommuner, nemlig at det var fuldstændig umuligt at følge med.
Der var ikke mulighed for at gennemføre en kvalitativ integrationsproces over for de nye borgere, der kom til landet, fordi antallet var så stort, at der simpelt hen ikke var ressourcer til andet end at sikre, at de i hvert fald havde et sted at bo.
De meldinger, der kommer fra kommunerne i dag, er til gengæld: Nu kan vi overskue opgaven, og nu kan vi begynde at putte noget kvalitet ind i arbejdet, for i dag har vi mulighed for at byde de nye borgere ordentligt velkommen i kommunen.
Det er en afgørende forskel.
Så spørger hr. Morten Østergaard, og det gjorde han også i første omgang, om at måle effekten af erklæringen.
Jeg forsøgte sådan set at sige, at jeg ikke tror, vi kan lave en isoleret effektmåling af erklæringen, men det er ikke ensbetydende med, at jeg ikke mener, at den får en effekt.
Jeg mener, at den sammen med de andre tiltag får en samlet effekt og samlet set vil være med til at skabe en bedre integration i Danmark, fordi vi signalerer klarere og tydeligere til de udlændinge, der kommer til Danmark, hvilke rammer og hvilket samfund de kommer til.
Det skylder vi at fortælle dem, der kommer her til landet, men det er noget, man har undladt i årtier, fordi man mente, at det kunne de selv bare regne ud, og så kunne de i øvrigt passe sig selv.
Endelig siger hr. Morten Østergaard, at regeringens eneste svar er at stramme skruen.
Jeg tror ikke, der nogen sinde før er brugt så mange ressourcer, både økonomiske og andre, på at sikre, at både de udlændinge, der kommer til Danmark, og de indvandrere, der allerede er her, får et bedre fodfæste i det danske samfund, og at de unge får en uddannelse og de i den arbejdsdygtige alder kommer i beskæftigelse.
Jeg tror aldrig, der har været så meget fokus og er blevet brugt så mange ressourcer på det område, og der er mange af regeringens initiativer, som handler om at give denne gruppe af befolkningen et hav af muligheder og tilbud om hjælp til at blive en del af det danske samfund.